ಇರಾನ್ ಯುದ್ಧ – ಅಮೆರಿಕದ ಪ್ರತಿಷ್ಠೆಗೆ ಪೆಟ್ಟು!

– ಹಿಡಿತ ಕಳೆದುಕೊಂಡ್ರಾ ಟ್ರಂಪ್‌; ಯುದ್ಧದ ಬಗ್ಗೆ ತಜ್ಞರು ಹೇಳೋದೇನು?

ಇಸ್ರೇಲ್-ಅಮೆರಿಕ (Israel-US) ಮತ್ತು ಇರಾನ್ (Iran) ಸಂಘರ್ಷ ಶುರುವಾಗಿ ತಿಂಗಳೇ ಕಳೆದರೂ ನಿಲ್ಲುವ ಯಾವುದೇ ಲಕ್ಷಣ ಕಾಣುತ್ತಿಲ್ಲ. ಯುದ್ಧದ ಭೀಕರತೆ ದಿನೇ ದಿನೆ ಹೆಚ್ಚುತ್ತಿದೆ. ಉಭಯ ದೇಶಗಳು ಒಬ್ಬರ ಮೇಲೊಬ್ಬರು ಕ್ಷಿಪಣಿ, ಡ್ರೋನ್‌ಗಳನ್ನು ಹಾಕುತ್ತಿವೆ. ಯಾರು ಕೂಡ ಸೋಲುವಂತೆಯೂ ಕಾಣುತ್ತಿಲ್ಲ. ಜಗತ್ತಿನ ದೊಡ್ಡಣ್ಣನನ್ನೇ ಎದುರು ಹಾಕಿಕೊಂಡು ಇರಾನ್ ಸಾಗುತ್ತಿರುವ ರೀತಿ ಎಲ್ಲರನ್ನೂ ನಿಬ್ಬೆರಗಾಗಿಸಿದೆ. ಒಂದೆರಡು ದಿನದಲ್ಲಿ ಇರಾನ್ ಶರಣಾಗುವಂತೆ ಮಾಡುತ್ತೇನೆಂದು ಯುದ್ಧ ನಡೆಸಿದ ಅಮೆರಿಕ ಅಧ್ಯಕ್ಷ ಡೊನಾಲ್ಡ್ ಟ್ರಂಪ್‌ಗೆ (Donald Trump) ಈಗ ತಲೆನೋವು ಶುರುವಾಗಿದೆ. ಈ ಇಕ್ಕಟ್ಟಿನ ಸನ್ನಿವೇಶದಲ್ಲಿ ಟ್ರಂಪ್ ಕ್ಷಣಕ್ಕೊಂದು ಹೇಳಿಕೆ ನೀಡುತ್ತಿದ್ದಾರೆ. ಇರಾನ್ ಕದನ ವಿರಾಮಕ್ಕೆ ಒಪ್ಪಿಕೊಂಡಿದೆ ಅಂತ ಟ್ರಂಪ್ ಹೇಳಿದರೆ, ನಾವು ಯಾವುದೇ ಒಪ್ಪಂದ ಮಾಡಿಕೊಂಡಿಲ್ಲ ಅಂತ ಇರಾನ್ ಸ್ಪಷ್ಟಪಡಿಸಿದೆ. ಮತ್ತೊಂದು ಕಡೆ, 2-3 ವಾರಗಳಲ್ಲಿ ಯುದ್ಧ ಕೊನೆಯಾಗುತ್ತೆ ಎಂಬ ಟ್ರಂಪ್ ಹೇಳಿಕೆಯು, ಸಂಘರ್ಷ ಮುಂದುವರಿಯುವ ಬಗೆಗಿನ ಮಾತಿನಂತೆ ತೋರುತ್ತಿದೆ. ಪರಿಸ್ಥಿತಿ ಗಮನಿಸಿದರೆ, ಇರಾನ್ ಮೇಲಿನ ಹಿಡಿತವನ್ನು ಅಮೆರಿಕ ಕಳೆಕೊಂಡಂತೆ ತೋರುತ್ತಿದೆ ಎಂದು ತಜ್ಞರು ವಿಶ್ಲೇಷಿಸಿದ್ದಾರೆ. ಇರಾನ್ ದೇಶವೇ ಮೇಲುಗೈ ಸಾಧಿಸಬಹುದು ಎನ್ನುತ್ತಾರೆ ವಿಶ್ಲೇಷಕರು.

ವಿಶ್ವಾಸದಲ್ಲಿ ಇರಾನ್
ಮಧ್ಯಪ್ರಾಚ್ಯ ತಜ್ಞರು ಹೇಳುವಂತೆ, ಅಮೆರಿಕದ ಆಶಾವಾದವು ನೆಲದ ವಾಸ್ತವದಿಂದ ದೂರವಿದೆ. ಯುದ್ಧ ಪ್ರಾರಂಭವಾಗಿ ಒಂದು ತಿಂಗಳು ಕಳೆದಿದೆ. ಯಾವುದೇ ತಕ್ಷಣದ ಮಿಲಿಟರಿ ಪರಿಹಾರಗಳು ಕಂಡುಬಂದಿಲ್ಲ. ಇರಾನ್ ತಾನು ಬಲಶಾಲಿ ಸ್ಥಾನದಲ್ಲಿದೆ ಎಂದು ಭಾವಿಸಿದಂತಿದೆ. ಯಾವುದೇ ಒಪ್ಪಂದವನ್ನು ಶರಣಾಗತಿಯ ರೂಪವೆಂದೇ ಪರಿಗಣಿಸಿದೆ. ಎರಡೂ ದೇಶಗಳ ನಡುವೆ ವಿಶ್ವಾಸದ ಕೊರತೆಯಿದೆ. ಟ್ರಂಪ್‌ಗೆ ಯಾವುದೇ ಕಾರ್ಯಸಾಧ್ಯವಾದ ಮಿಲಿಟರಿ ನಿರ್ಗಮನ ಉಳಿದಿಲ್ಲ. ಅಮೆರಿಕವು ಒತ್ತಡದಲ್ಲಿ ಈ ಪ್ರಸ್ತಾಪಗಳನ್ನು ನೀಡುತ್ತಿದೆ ಎಂದು ಇರಾನ್ ಗ್ರಹಿಸುತ್ತಿದೆ ಎಂದು ಲಂಡನ್‌ನ ಕಿಂಗ್ಸ್ ಕಾಲೇಜಿನ ಹಿರಿಯ ಉಪನ್ಯಾಸಕ ಆಂಡ್ರಿಯಾಸ್ ಕ್ರೇಗ್ ಅಭಿಪ್ರಾಯಪಟ್ಟಿದ್ದಾರೆ. ಇದನ್ನೂ ಓದಿ: ಇರಾನ್‌ಗೆ ಉಳಿದಿರೋದು ಇನ್ನು 48 ಗಂಟೆ ಮಾತ್ರ: ಹಾರ್ಮುಜ್ ಓಪನ್ ಡೆಡ್‌ಲೈನ್ ನೆನಪಿಸಿದ ಟ್ರಂಪ್

ಅಮೆರಿಕ ಪ್ರಸ್ತಾವನೆ ವಿವರ ಸೋರಿಕೆ
ಶ್ವೇತಭವನವು ಅಧಿಕೃತವಾಗಿ ಯೋಜನೆಯನ್ನು ಬಿಡುಗಡೆ ಮಾಡದಿದ್ದರೂ, ಸೋರಿಕೆಯಾದ ವರದಿಗಳು ಇರಾನ್‌ನ ಪರಮಾಣು ಕಾರ್ಯಕ್ರಮದ ಮೇಲೆ ಕಠಿಣ ಕ್ರಮಗಳನ್ನು ಬಹಿರಂಗಪಡಿಸಿವೆ. ವರದಿಗಳ ಪ್ರಕಾರ, ಟೆಹ್ರಾನ್ ನಟಾಂಜ್, ಇಸ್ಫಹಾನ್ ಮತ್ತು ಫೋರ್ಡೋದಲ್ಲಿನ ಪರಮಾಣು ಸೌಲಭ್ಯಗಳನ್ನು ಸಂಪೂರ್ಣವಾಗಿ ನಾಶ ಮಾಡುವ ಗುರಿ ಹೊಂದಲಾಗಿದೆ. ಅಂತರರಾಷ್ಟ್ರೀಯ ಪರಮಾಣು ಶಕ್ತಿ ಸಂಸ್ಥೆ (IAEA) ಯಿಂದ ಸಂಪೂರ್ಣ ಮೇಲ್ವಿಚಾರಣೆಗೆ ಅವಕಾಶ ನೀಡುವ ಉದ್ದೇಶ ಹೊಂದಲಾಗಿದೆ. ಅಮೆರಿಕವು ನಿರ್ಬಂಧಗಳನ್ನು ತೆಗೆದುಹಾಕುವುದಾಗಿ ಮತ್ತು ಇರಾನ್‌ನ ನಾಗರಿಕ ಪರಮಾಣು ಇಂಧನ ಉದ್ಯಮದ ಅಭಿವೃದ್ಧಿಗೆ ಬೆಂಬಲ ನೀಡುವುದಾಗಿ ಭರವಸೆ ನೀಡಿದೆ. ಈ ಯೋಜನೆಯು 30 ದಿನಗಳ ಕದನ ವಿರಾಮ ಮತ್ತು ಕಾರ್ಯತಂತ್ರದ ನಿರ್ಣಾಯಕವಾದ ಹಾರ್ಮುಜ್ ಜಲಸಂಧಿಯನ್ನು ಪುನಃ ತೆರೆಯುವುದನ್ನು ಸಹ ಪ್ರಸ್ತಾಪಿಸುತ್ತದೆ.

ಟ್ರಂಪ್ ಅವರ 15 ಅಂಶಗಳ ಯೋಜನೆಯು 2015 ರ ಜಂಟಿ ಸಮಗ್ರ ಕ್ರಿಯಾ ಯೋಜನೆ (JCPOA) ಗಿಂತ ಕಠಿಣವಾಗಿದೆ ಎಂದು ತಜ್ಞರು ಹೇಳುತ್ತಾರೆ. 2015 ರ ಒಪ್ಪಂದವು ಪರಮಾಣು ಕಾರ್ಯಕ್ರಮದ ಮೇಲೆ ಕೇಂದ್ರೀಕರಿಸಿದ್ದರೂ, ಟ್ರಂಪ್ ಅವರ ಪ್ರಸ್ತಾಪವು ಇರಾನ್‌ನ ಕ್ಷಿಪಣಿ ಸಾಮರ್ಥ್ಯಗಳು ಮತ್ತು ಪ್ರಾದೇಶಿಕ ಪ್ರಭಾವವನ್ನು ಗುರಿಯಾಗಿಸಿಕೊಂಡಿದೆ. ಇರಾನ್ ಅನ್ನು ನಿಗ್ರಹಿಸುವಲ್ಲಿ ಜೆಸಿಪಿಒಎ ವಿಫಲವಾಗಿದೆ ಎಂದು ಹೇಳಿಕೊಂಡು ಟ್ರಂಪ್ 2018 ರಲ್ಲಿ ಅದರಿಂದ ಹಿಂದೆ ಸರಿದರು. ಪ್ರಸ್ತುತ ಬೇಡಿಕೆಗಳು ಇರಾನ್‌ನ ಮಿಲಿಟರಿ ಸಾರ್ವಭೌಮತ್ವವನ್ನು ನೇರವಾಗಿ ಪ್ರಶ್ನಿಸುತ್ತವೆ.

ಇರಾನ್ ಮೇಲುಗೈ?
ಇರಾನ್‌ನ ದೃಢ ನಿಲುವು ಈಗ ಹೆಚ್ಚಾಗಿದೆ. ಅಂತರರಾಷ್ಟ್ರೀಯ ಮಾರುಕಟ್ಟೆಗಳು ಮತ್ತು ತೈಲ ಪೂರೈಕೆಗಳಿಗೆ ಅಡ್ಡಿಪಡಿಸುವ ಸಾಮರ್ಥ್ಯ ತನಗಿದೆ ಎಂದು ದೇಶವು ಪ್ರದರ್ಶಿಸಿದೆ. ಯುನೈಟೆಡ್ ಅಗೇನ್ಸ್ಟ್ ನ್ಯೂಕ್ಲಿಯರ್ ಇರಾನ್‌ನ ನೀತಿ ನಿರ್ದೇಶಕ ಜೇಸನ್ ಎಂ. ಬ್ರಾಡ್ಸ್ಕಿ, ಇರಾನ್ ಗೆಲ್ಲುತ್ತಿದೆ ಎಂದು ತಿಳಿಸಿದ್ದಾರೆ. ಈಗ ಷರತ್ತುಗಳನ್ನು ಒಪ್ಪಿಕೊಳ್ಳುವುದು ದೇಶದ ದೌರ್ಬಲ್ಯವನ್ನು ಸೂಚಿಸುತ್ತದೆ. ಯಾವುದೇ ಮಾತುಕತೆಗೆ ಕುಳಿತುಕೊಳ್ಳುವ ಮೊದಲು ಇರಾನ್ ತನ್ನ ಹತೋಟಿಯನ್ನು ಬಲಪಡಿಸಲು ಉತ್ಸುಕವಾಗಿದೆ ಎಂದು ತಿಳಿಸಿದ್ದಾರೆ. ಇದನ್ನೂ ಓದಿ: ಹಾರ್ಮುಜ್ ಜಲಸಂಧಿ ದಾಟಿದ ಭಾರತದ 8ನೇ ಹಡಗು

ಡೊನಾಲ್ಡ್ ಟ್ರಂಪ್ ಸಾಂಪ್ರದಾಯಿಕ ಮಾತುಕತೆ ತಂತ್ರವನ್ನು ಬಳಸುತ್ತಿರಬಹುದು ಎಂದು ವಿಶ್ಲೇಷಕರು ತಿಳಿಸಿದ್ದಾರೆ. ತೀವ್ರ ಬೇಡಿಕೆಗಳಿಂದ ಮಾತುಕತೆ ಪ್ರಾರಂಭಿಸುತ್ತಾರೆ. ನಂತರ ರಾಜಿ ಮಾಡಿಕೊಳ್ಳಲು ಬೇಡಿಕೆಗಳನ್ನು ಮೃದುಗೊಳಿಸಬಹುದು. ಈಗ ಒತ್ತಡವನ್ನು ತಡೆದುಕೊಳ್ಳುವ ಇರಾನ್‌ನ ಸಾಮರ್ಥ್ಯವು ಅಮೆರಿಕಕ್ಕಿಂತ ಹೆಚ್ಚಾಗಿದೆ. ಏಕೆಂದರೆ ಅದು ಮಿಲಿಟರಿ ಪ್ರಾಬಲ್ಯವನ್ನು ಪ್ರತಿಪಾದಿಸಲು ಕಡಿಮೆ ಆಯ್ಕೆಗಳನ್ನು ಹೊಂದಿದೆ ಎನ್ನುತ್ತಾರೆ ವಿಶ್ಲೇಷಕರು. 15 ಅಂಶಗಳ ಯೋಜನೆ ವಿಫಲವಾದರೆ, ಗಲ್ಫ್ ಪ್ರದೇಶದಲ್ಲಿ ಉದ್ವಿಗ್ನತೆ ಮತ್ತಷ್ಟು ಹೆಚ್ಚಾಗಬಹುದು. ಟ್ರಂಪ್ ತಮ್ಮ ವಿಧಾನವನ್ನು ಬದಲಾಯಿಸಿಕೊಳ್ಳುತ್ತಾರೋ ಅಥವಾ ಇರಾನ್ ತನ್ನ ದೃಢ ಮಾತುಕತೆ ನಿಲುವನ್ನು ಕಾಯ್ದುಕೊಳ್ಳುತ್ತದೆಯೋ ಎಂಬುದನ್ನು ಕಾದು ನೋಡಬೇಕು.

ಟ್ರಂಪ್ ಮಾತಿನ ಬಗ್ಗೆ ತಜ್ಞರು ಹೇಳೋದೇನು?
ಡೊನಾಲ್ಡ್ ಟ್ರಂಪ್ ಅವರು ಯುದ್ಧ ಪ್ರಾರಂಭವಾದಾಗಿನಿAದ ಒಂದು ತಿಂಗಳಿಗೂ ಹೆಚ್ಚು ಕಾಲ ಪುನರಾವರ್ತಿಸುತ್ತಿದ್ದ ಪರಿಚಿತ ವಿಷಯಗಳನ್ನೇ ಹೆಚ್ಚಾಗಿ ಪುನರುಚ್ಚರಿಸುತ್ತಿದ್ದಾರೆ. ಇರಾನ್‌ನ ನೌಕಾಪಡೆ ಮತ್ತು ಕ್ಷಿಪಣಿ ಕಾರ್ಯಕ್ರಮವನ್ನು ನಾಶಪಡಿಸಲಾಗಿದೆ. ಇರಾನ್ ಎಂದಿಗೂ ಪರಮಾಣು ಶಸ್ತ್ರಾಸ್ತ್ರವನ್ನು ಪಡೆಯಬಾರದು. ಆ ದೇಶದ ಪ್ರಮುಖ ನಾಯಕರೆಲ್ಲರೂ ಹತ್ಯೆಯಾಗಿದ್ದಾರೆ. ಯುದ್ಧ ಶೀಘ್ರವೇ ಕೊನೆಗೊಳ್ಳುತ್ತದೆ ಎಂದು ಟ್ರಂಪ್ ಹೇಳುತ್ತಿದ್ದಾರೆ. ಮತ್ತೊಂದು ಕಡೆ, ಯುದ್ಧ ಮತ್ತಷ್ಟು ಭೀಕರ ಸ್ವರೂಪ ಪಡೆದುಕೊಳ್ಳಬಹುದು ಎಂದು ಕೂಡ ಮಾತನಾಡುತ್ತಿದ್ದಾರೆ. ಈ ಅಸ್ಪಷ್ಟ ಹೇಳಿಕೆಗಳು ತಜ್ಞರನ್ನು ಮತ್ತಷ್ಟು ಗೊಂದಲಕ್ಕೆ ದೂಡಿದೆ. ರಾಜತಾಂತ್ರಿಕ ಪ್ರಗತಿಯ ಕುರಿತು ಅಧ್ಯಕ್ಷರು ಕೆಲವೇ ಹೊಸ ವಿವರಗಳನ್ನು ನೀಡಿದರು. ಅಮೆರಿಕದ ನೆಲದ ಆಕ್ರಮಣದ ಸಾಧ್ಯತೆಗಳ ಬಗ್ಗೆ ಅಥವಾ ಸಂಘರ್ಷ ಹೇಗೆ ಮತ್ತು ಯಾವಾಗ ಕೊನೆಗೊಳ್ಳಬಹುದು ಎಂಬುದರ ಬಗ್ಗೆ ಏನನ್ನೂ ಹೇಳಲಿಲ್ಲ.

ಎಲ್ಲಾ ಪ್ರತಿಕೂಲ ಪರಿಸ್ಥಿತಿಗಳ ವಿರುದ್ಧ ಹೋರಾಡಿದರೂ, ಇರಾನ್ ಇಲ್ಲಿಯವರೆಗೆ ವಿಶ್ವದ ಅತ್ಯಂತ ಶಕ್ತಿಶಾಲಿ ಎಂದು ಪರಿಗಣಿಸಲಾದ ಅಮೆರಿಕ-ಇಸ್ರೇಲ್ ಸಶಸ್ತ್ರ ಪಡೆಗಳ ಪುನರಾವರ್ತಿತ ದಾಳಿಗಳಿಂದ ಬದುಕುಳಿಯುವಲ್ಲಿ ಯಶಸ್ವಿಯಾಗಿದೆ. ಅಮೆರಿಕ ಅಧ್ಯಕ್ಷ ಡೊನಾಲ್ಡ್ ಟ್ರಂಪ್ ಪ್ರತಿದಿನವೂ ಗೊಂದಲಮಯ ಹೇಳಿಕೆಗಳನ್ನು ನೀಡುತ್ತಿದ್ದಾರೆ. ಆದರೆ, ಇಸ್ರೇಲ್ ಯುದ್ಧ ವಲಯವನ್ನು ನೆರೆಯ ಲೆಬನಾನ್‌ಗೂ ವಿಸ್ತರಿಸಿದೆ. ಇಸ್ರೇಲ್ ಮತ್ತು ಅಮೆರಿಕದ ಆಡಳಿತ ವ್ಯವಸ್ಥೆಯಲ್ಲೇ ಯುದ್ಧವನ್ನು ಒಪ್ಪದ ದೊಡ್ಡ ವರ್ಗವಿದೆ. ಎದುರಾಳಿಯ ಸಾಮರ್ಥ್ಯವನ್ನು ಸರಿಯಾಗಿ ಲೆಕ್ಕಾಚಾರ ಮಾಡದೇ ಯುದ್ಧಕ್ಕೆ ಇಳಿದ ಅಮೆರಿಕ ಮತ್ತು ಇಸ್ರೇಲ್‌ನ ನಡೆ ತಪ್ಪಾಗಿದೆ ಎಂದು ತಜ್ಞರು ವಿಶ್ಲೇಷಿಸುತ್ತಾರೆ. ಇದನ್ನೂ ಓದಿ: ಇರಾನ್‌ನ ಬುಶೆಹರ್‌ ಪರಮಾಣು ಸ್ಥಾವರದ ಮೇಲೆ ಯುಎಸ್‌-ಇಸ್ರೇಲ್‌ ದಾಳಿ; ಓರ್ವ ಸಾವು

ಇರಾನ್‌ನಲ್ಲಿ ಯುದ್ಧ ಮುನ್ನಡೆಸುತ್ತಿರೋದು ಯಾರು?
ರಾಜತಾಂತ್ರಿಕ ಚಟುವಟಿಕೆಗಳು ಹೆಚ್ಚಿವೆ. ಅನೇಕ ದೇಶಗಳು ಮಧ್ಯಸ್ಥಿಕೆ ವಹಿಸಲು ಪ್ರಯತ್ನಿಸುತ್ತಿವೆ. ಆದರೆ, ಅಮೆರಿಕನ್ನರು ಯಾರೊಂದಿಗೆ ಮಾತುಕತೆ ನಡೆಸಬೇಕು ಎಂಬ ಪ್ರಶ್ನೆ ಉಳಿದಿದೆ. ಯುದ್ಧದ ಆರಂಭದಲ್ಲಿ ಎಲ್ಲಾ ಉನ್ನತ ನಾಯಕರನ್ನು ಹತ್ಯೆ ಮಾಡಲಾಯಿತು. ಇರಾನ್‌ನಲ್ಲಿ ಯಾರು ಉಸ್ತುವಾರಿ ವಹಿಸಿದ್ದಾರೆ ಎಂಬುದರ ಕುರಿತು ಸ್ಪಷ್ಟತೆ ಇಲ್ಲ. ಆದರೂ ಆಡಳಿತ ಪಕ್ಷವು ನಡೆಸುತ್ತಿರುವ ಪ್ರತಿಯೊಂದು ದಾಳಿಗೆ ಸೂಕ್ತ ಉತ್ತರವನ್ನು ನೀಡುತ್ತಲೇ ಇದೆ. ಅಮೆರಿಕ ಮತ್ತು ಇಸ್ರೇಲ್ ಮತ್ತೆ ಇರಾನ್ ಮೇಲೆ ದಾಳಿ ಮಾಡದಿರುವ ಭರವಸೆ ಯಾರು ನೀಡುತ್ತಾರೆ ಎಂಬುದರ ಬಗ್ಗೆಯೂ ಸಂದೇಹಗಳಿವೆ. ಟ್ರಂಪ್ ಧೈರ್ಯಶಾಲಿ ಮುಖವನ್ನು ತೋರಿಸುತ್ತಿರಬಹುದು. ಆದರೆ, ಸ್ವಂತ ದೇಶದಲ್ಲಿ ಅವರ ಜನಪ್ರಿಯತೆಯ ರೇಟಿಂಗ್ ಕುಸಿಯುತ್ತಿದೆ.

ಯುಎಸ್ ಪಡೆಗಳ ಬಗ್ಗೆ ಗಲ್ಫ್ ರಾಷ್ಟ್ರಗಳ ನಿಲುವೇನು?
ಅಮೆರಿಕದ ನೆಲೆಗಳನ್ನು ಹೊಂದಿದ್ದಾಗಿನಿಂದಲೂ ಇರಾನ್ ದಾಳಿಗೆ ಒಳಗಾದ ಗಲ್ಫ್ ರಾಷ್ಟ್ರಗಳು ಸಹ ತಮ್ಮ ಭದ್ರತೆಗಾಗಿ ಅಮೆರಿಕದ ಪಡೆಗಳನ್ನು ಹೊರಹೋಗುವಂತೆ ಬಯಸುತ್ತಿವೆ ಎಂಬ ವರದಿಗಳಿವೆ. ಯುದ್ಧಕ್ಕಾಗಿ ಇಲ್ಲಿಯವರೆಗೆ ಖರ್ಚು ಮಾಡಿದ ಹಣವನ್ನು ಅವರು ಪಾವತಿಸಬೇಕು. ಭವಿಷ್ಯದಲ್ಲಿ ಆಕ್ರಮಣವು ಮುಂದುವರಿಯಬೇಕೆAದು ಬಯಸಿದರೆ, ಮೊತ್ತವನ್ನು ದ್ವಿಗುಣಗೊಳಿಸಬೇಕು ಎಂದು ಟ್ರಂಪ್ ಅವರಿಗೆ ಹೇಳಿರುವುದಾಗಿ ತಿಳಿದುಬಂದಿದೆ. ಅಮೆರಿಕ ಪಡೆಗಳಿಗೆ ನೆಲೆ ಒದಗಿಸಿರುವ ಗಲ್ಫ್ ರಾಷ್ಟ್ರಗಳನ್ನು ಇರಾನ್ ಟಾರ್ಗೆಟ್ ಮಾಡಿ ಹೊಡೆಯುತ್ತಿದೆ. ಇರಾನ್‌ನ ಕ್ಷಿಪಣಿ ಮತ್ತು ಡ್ರೋನ್ ದಾಳಿಗೆ ಈ ರಾಷ್ಟ್ರಗಳು ತತ್ತರಿಸಿ ಹೋಗಿವೆ. ಮೂಲಸೌಕರ್ಯಗಳಿಗೆ ಸಾಕಷ್ಟು ಪ್ರಮಾಣದ ಹಾನಿಯಾಗಿರುವುದರಿಂದ ಯುದ್ಧ ಮುಂದುವರಿಯುವ ಬಗ್ಗೆ ನಿರಾಸಕ್ತಿ ಹೊಂದಿವೆ ಎಂದು ವರದಿಗಳು ತಿಳಿಸಿವೆ.

ತತ್ತರಿಸಿದ ಇರಾನ್
ಅಮೆರಿಕ ಮತ್ತು ಇಸ್ರೇಲ್, ಇರಾನ್ ಮೇಲಿನ ದಾಳಿಯನ್ನು ವಿಸ್ತರಿಸುತ್ತಿವೆ. ರಾಜಧಾನಿ ಮತ್ತು ಸುತ್ತಮುತ್ತಲಿನ ಮೂಲಸೌಕರ್ಯಗಳ ಮೇಲೆ ದಾಳಿ ಮಾಡುತ್ತಿವೆ. ಟೆಹ್ರಾನ್‌ನಲ್ಲಿರುವ ಶತಮಾನದಷ್ಟು ಹಳೆಯದಾದ ವೈದ್ಯಕೀಯ ಸಂಶೋಧನಾ ಕೇಂದ್ರ, ಪಾಶ್ಚರ್ ಇನ್‌ಸ್ಟಿಟ್ಯೂಟ್, ಉಕ್ಕಿನ ಸ್ಥಾವರಗಳು ಮತ್ತು ಇರಾನಿನ ಮೂಲಸೌಕರ್ಯದ ಮೇಲಿನ ಇತ್ತೀಚಿನ ಕೆಲವು ದಾಳಿಗಳಲ್ಲಿ ರಾಜಧಾನಿಯ ಬಳಿಯ ಸೇತುವೆಯನ್ನು ಹೊಡೆದವು. ಇರಾನ್‌ನ ಬುಶೆಹರ್ ಪ್ರಾಂತ್ಯದಲ್ಲಿರುವ ರೆಡ್ ಕ್ರೆಸೆಂಟ್ ನೆರವು ಗೋದಾಮಿನ ಮೇಲೂ ಡ್ರೋನ್ ದಾಳಿ ನಡೆಯಿತು. ಇರಾನ್‌ನಲ್ಲಿ ಬಾಂಬ್ ದಾಳಿಗೊಳಗಾದ ಸೇತುವೆಯನ್ನು ಇರಾನಿನ ಮಿಲಿಟರಿ ಡ್ರೋನ್‌ಗಳಿಗೆ ಸಾಮಗ್ರಿಗಳನ್ನು ಸಾಗಿಸಲು ಬಳಸಲಾಗುತ್ತಿತ್ತು ಎಂದು ಅಮೆರಿಕದ ಅಧಿಕಾರಿಗಳು ಹೇಳಿದ್ದಾರೆ. ಆದರೆ, ಇರಾನ್ ಆ ಸೇತುವೆ ನಾಗರಿಕ ಮೂಲಸೌಕರ್ಯದ್ದು ಎಂದಿದೆ. ಫೆಬ್ರವರಿ 28 ರಂದು ಯುದ್ಧ ಪ್ರಾರಂಭವಾದಾಗಿನಿಂದ ಇರಾನ್‌ನಲ್ಲಿ ಕನಿಷ್ಠ 2,076 ಜನರು ಸಾವನ್ನಪ್ಪಿದ್ದಾರೆ. 26,500 ಜನರು ಗಾಯಗೊಂಡಿದ್ದಾರೆ. ಮಾನವ ಸಂಖ್ಯೆ ಹೆಚ್ಚುತ್ತಲೇ ಇದೆ. 600 ಕ್ಕೂ ಹೆಚ್ಚು ಶಾಲೆಗಳು ಮತ್ತು ಶಿಕ್ಷಣ ಕೇಂದ್ರಗಳು ಹಾನಿಗೊಳಗಾಗಿವೆ ಎಂದು ಇರಾನ್‌ನ ವಿದೇಶಾಂಗ ಸಚಿವಾಲಯ ತಿಳಿಸಿದೆ.